《曹子方用釜俎字韵赋诗见遗予洎张文潜晁无咎》
宋代·邓忠臣

长爱陈思咏萁釜，几年不见徂南土。
朅来相逢翰墨场，夜窗共听空阶雨。
跃马蔡卿能齧肥，好书张侯期饮乳。
晁令知从博士迁，智囊不厌传经苦。
於兹邂逅如夙契，睠我劬劳勤晤语。
诗成乍变龙虎文，笔落更惊鸾凤舞。
我将隐遁山林姿，公等整顿乾坤户。
分同斥鶠抢榆枋，难伴犠牛登鼎俎。

作者简介：宋潭州长沙人，字谨思，号玉池先生。神宗熙宁三年进士。为大理丞，以献诗赋擢正字，迁考功郎。以坐元祐党废，出守彭门，改汝海，以宫祠罢归。有《玉池集》。